Man wat kind glo doodry, aangeval, 24 keer gesteek | Netwerk24
Deur Werner Beukes 28 Oktober 2019 14:34
'n Zimbabwiese man is met veelvuldige steekwonde onder polisiebewaking in 'n plaaslike hospitaal opgeneem nadat hy Sondag deur 'n skare woedende inwoners in Waterloo naby Verulam, KwaZulu-Natal, aangeval is. Hy het na bewering 'n seun in die buurt met sy bakkie doodgery.
Die bedekte lyk van die seun van ongeveer tien jaar oud. Foto: Prem Balram
"Die voorval het Sondag omstreeks 17:30 gebeur nadat 'n seun van ongeveer tien jaar oud vroeër die middag deur die man raakgery is. Die seun is deur paramedici op die toneel dood verklaar," het kol. Thembeka Mbele, polisiewoordvoerder, Maandag aan Netwerk24 gesê.
'n Groot skare inwoners het Sondag op die toneel saamgedrom. Foto: Prem Balram
Volgens Mbele het 'n skare inwoners ná die ongeluk op die man afgestorm, hom uit sy bakkie geruk en toe herhaaldelik met dele van 'n stukkende glasbottel gesteek. "Die polisie en lede van 'n plaaslike veiligheidsmaatskappy moes tussenbeide tree om die situasie te ontlont. Die man is in 'n ernstige toestand na 'n plaaslike hospitaal geneem en is tans onder polisiebewaking. Hy sal op 'n aanklag van strafbare manslag in die hof verskyn sodra hy voldoende van sy beserings herstel het," het Mbele gesê.
Sy het gemeenskaplede weer gewaarsku om nie eie reg te neem nie en het die geweld veroordeel.
"Die polisie steun op inligting oor misdaad wat van die gemeenskap af kom. Mense wat normaalweg nie die wet sou oortree nie wou, in 'n geval soos dié een, 'n standpunt inneem teen wetteloosheid in hul omgewing, maar kan nie eie reg gebruik nie. Die polisie kan nie toelaat dat 'n gemeenskap namens of in die plek van wetstoepassers optree nie. Die saak word ondersoek en die skuldiges sal aangekla word," het Mbele gesê.
" 'n Skare van meer as honderd mense het die man aangeval," het Prem Balram, woordvoerder van Reaction Unit South Africa (Rusa), 'n plaaslike veiligheidsmaatskappy, gesê.
Volgens Balram is die man meer as 24 keer oor sy hele lyf gesteek. 'n Leë bierbottel is in die bakkie gevind. "Die man het glo roekeloos bestuur. Van die inwoners het gekla dat hulle dié man gereeld deur die strate sien jaag het," het Balram gesê.